Martin Henriksen (DF), 2011-05-19:
Tak til de to ministre for ordene og for redegørelsen, som jeg synes indeholdt mange gode elementer.
Som jeg også nævnte i min begrundelse, er grunden til, at vi har rejst den her forespørgselsdebat om det stigende pres på religionsfriheden fra visse muslimske miljøer, en række eksempler, som bl.a. har været fremme i dagspressen.
Jeg vil gerne fremhæve et par enkelte af de eksempler, der har været fremme.
Justitsministeren sagde, at der ikke var registreret en stigning på det her område, men når man gennemgår de udtalelser, der er fra forskellige repræsentanter for trossamfund og andre foreninger, så får man måske også noget af grunden til, at stigningen ikke ses i tallene, for der er nogle skyggetal.
Derfor synes jeg også, det er fint, som justitsministeren gjorde det, at sige, at hvis der er nogen derude, der oplever det her, skal de selvfølgelig gå til myndighederne med det samme.
Et af de eksempler, der har været fremme, kan man bl.a. læse om i Jyllands-Posten den 21. marts 2011 under overskriften: »Præst måtte flytte efter chikane«.
Der står, at den iranskfødte præst Massoud Fouroozandeh og hans familie efter hærværk, trusler og mobberier har valgt at flytte fra bydelen Vollsmose i Odense.
Et medlem af hans menighed har fået bank, og flere andre har oplevet religiøs chikane.
Det er et udbredt fænomen, men kun få tør stå frem,
siger han.
Ifølge pressen er religiøs chikane mod konvertitter udbredt.
De ca. 200 medlemmer af Church of Love, som han har grundlagt, er primært iranere og afghanerne, og flere af dem er blevet udsat for trusler.
Der er også en anden artikel, fra den 31. januar i år, fra Kristeligt Dagblad, hvor det også bliver beskrevet, hvordan kristne konvertitter fra ikkevestlige lande bliver udsat for overfald og truende telefonopkald om at konvertere til islam.
Og ifølge Helle Lykke Nielsen, lektor med speciale i Mellemøsten og arabiske indvandrere, er det klart, at islam spiller en rolle, når muslimer begår overgreb mod kristne og jøder, og hun siger også, at det handler om social marginalisering.
Ifølge Det Mosaiske Troessamfund registrerede man sidste år en stigning i antallet af voldsoverfald, trusler og forfølgelser mod jøder, hvilket ifølge Det Mosaiske Troessamfund gør året til det værste i nyere tid for danske jøder.
Politiken har også skrevet om det, bl.a. den 29. januar 2011 under overskriften »Kristne og jøder flygter fra danske ghettoer«
: »I Vollsmose går jøder og kristne under jorden, fordi de trues med tæsk og får brændt deres biler af. I Gellerup har kirken ansat vagtværn for at få bugt med beboernes hærværk.
Og i københavnske områder med mange muslimske beboere anbefales jødiske gymnasieelever at søge andre steder hen.
I belastede boligkvarterer landet over gør indvandrere og efterkommere fra ikkevestlige lande livet så surt for deres udenlandske naboer med kristen eller jødisk baggrund, at det får en stribe organisationer og eksperter til at slå alarm.
Der er også en anden lektor, denne gang i statskundskab på Aarhus Universitet, Peter Nannestad, som bl.a. har forsket i ikkevestlige indvandreres holdning til jøder, og han mener også, at islam spiller en stor rolle i forhold til en stigende chikane mod øvrige religioner i ghettoerne.
Hos Tværkulturelt Center, som er en paraplyorganisation for 160 kristne foreninger og menigheder, kender man godt til chikanen, og man oplever, at tolerancen er mindre i indvandrertætte områder med mange ressourcesvage mennesker; det siger netværkskoordinator Birthe Munck-Fairwood fra Tværkulturelt Center.
Der er altså en lang række ting, der tyder på, at der er nogle meget alvorlige problemer på det her område – problemer, som tilsyneladende stiger, og som der er behov for at man gør noget ved fra myndighedernes side, også med en lang række forskellige initiativer.
Der er også eksempler på, at f.eks. familier – det kan være en kristen irakisk familie – modtager truende telefonopkald, hvor man får besked på, at man skal konvertere til islam.
Danmarks Radios Deadline har også haft en undersøgelse, hvor det blev sagt, at kristne og ateister chikaneres i Danmark.
Hvis man i et asylcenter konverterer til kristendommen, kan man der risikere at blive udsat for forskellige former for trusler, vold og chikane.
Så der er i den grad behov for, at man har meget mere fokus på det her område, også i den offentlige debat, end det, der er gældende i dag.
I Dansk Folkeparti ser vi gerne, at politiet i sit område retter henvendelse til immigrantmenigheder og relevante trossamfund for løbende at følge udviklingen.
Vi ser gerne, at der nedsættes en arbejdsgruppe, hvor bl.a. repræsentanter for kristne og jødiske trossamfund har mulighed for at påvirke myndighedernes indsats og komme med input til de initiativer, som vi måtte beslutte på politisk niveau.
Vi ser også gerne, at regeringen udarbejder en redegørelse til Folketinget om et års tid, så de folkevalgte løbende får en anledning til at drøfte religionsfrihedens begrænsninger, som desværre finder sted enkelte steder.
Vi håber selvfølgelig – og det ser det jo også ud til – at der kommer en bred opbakning til, at man understreger religionsfriheden i det danske samfund, og vi håber så, at vi efterfølgende kan vende tilbage og også få en løbende diskussion af, hvordan vi håndterer et problem, som desværre skaber begrænsninger i nogle rettigheder, som sådan set burde være fuldstændig indlysende i Danmark.